钦定古今图书集成/理学汇编/学行典/第093卷 > 朱子全书二 > 《建宁府建阳县学藏书记》
## 钦定古今图书集成/理学汇编/学行典/第093卷 > 朱子全书二 > 《建宁府建阳县学藏书记》

古之圣人作为“《六经》，以教后世，《易》以通幽明之故，《书》
以纪政事之实，《诗》以导情性之正，《春秋》以示法戒之
严，《礼》以正行，《乐》以和心”，其于义理之精微，古今之得
失，所以该贯发挥，究竟穷极，可谓盛矣。而总其书，不
过数十卷，盖其简易精约又如此。自汉以来，儒者相
与尊守而诵习之，转相授受，各有家法，然后训传之
书始出。至于有国家者，历年行事之迹，又皆各有史
官之记，于是文字之传益广。若乃世之贤人君子，学
《经》以探圣人之心，考史以验时事之变，以至见闻感
触，有接于外而动乎中，则又或颇论著其说以成一
家之言，而简册所载，箧椟所藏，始不胜其多矣。然学
者不欲求道则已，诚欲求之，是岂可以舍此而不观
也哉？而近世以来，乃有所谓科举之业者，以夺其志。
士子相从于学校庠塾之闲，无一日不读书。然问其
所读，则举非向之所谓者。呜呼！读圣贤之言而不通
于心，不有于身，犹不免为书肆，况其所读又非圣贤
之书哉？